Shoprite verloor miljoene tydens Madiba se begrafnisThe New Age het Maandag berig hoeveel geld die Shoprite-kettingwinkelgroep verloor het toe hulle in Desember hul deure vir ŉ dag lank toegemaak het vir oud-pres. Nelson Mandela se begrafnis. “Kersfeesverkope vir Desember is geraak deur die sluiting van alle Shoprite-winkels in die land op 15 Desember vir Mandela se begrafnis,” het Shoprite in ŉ verklaring gesê. “Na beraming sou verkope van ongeveer R260 miljoen gegenereer word indien al die winkels op dié dag oop was.” Massmart, wat onder andere Game, Makro en Builder’s Warehouse besit, het onlangs aangedui dat die groep sowat R200 miljoen verloor het toe hy sy winkels op dié dag gesluit het. ŉ Hele aantal winkels het op die dag van Mandela se begrafnis hul deure gesluit. Pick n Pay is die enigste winkel wat oop gebly het, maar het gesê hulle gaan al hul wins vir dié dag aan liefdadigheid skenk. – SAPA